IZVJEŠTAJ O RADU I POSLOVANJU 2018.

Skupština ORI je izvještaj o radu i poslovanju u 2018. godini razmotrila i usvojila 17. travnja 2019.

U radu Skupštine Obiteljskog radija sudjeluju predstavnici suvlasnika Grada Ivanić-Grada i općina Križ i Kloštar Ivanić, te 9 zaposlenika i bivših zaposlenika radija. Suvlasnici imaju u Skupštini radija udio u odlučivanju identičan udjelu u vlasništvu. Tako Općina Križ ima 25%, i članica Skupštine je Nina Grgat. Općina Kloštar Ivanić ima 25% i član Skupštine je Božidar Balenović. Grad Ivanić-Grad ima 27,5% i predstavnik je gradonačelnik Javor Bojan Leš ili uz ovlaštenje njegov zamjenik. Devet sadašnjih i bivših zaposlenika radija imaju svaki po 2,5% udjela u vlasništvu i u odlučivanju. U radu svake sjednice Skupštine ORI sudjeluju načelnik Općine Križ Marko Magdić i načelnik Općine Kloštar Ivanić Željko Filipović.

Temeljena na pravilima struke, naša uređivačka politika je da sve društvene skupine na području koncesije nađu svoje mjesto u programu, kao i dio programa koji će rado poslušati, a da se informacije objavljuju temeljem značaja i aktualnosti.

U eteru smo 365 dana u godini na frekvenciji 99,4 MHz te preko interneta na [www.ori.hr](http://www.ori.hr).

Na internetskoj stranici [www.ori.hr](http://www.ori.hr) se mogu pročitati izabrane vijesti, a emisije preslušati u rubrici PODCASTING.

Temeljem navedene programske koncepcije u 2018. godini je realizirano 8.760 sati programa (365 dana x 24 sata).

Od toga je udio programa i djela vlastite proizvodnje 30,82%, od čega 10,82% govornog, što je u skladu s propisima Agencije i Vijeća za elektroničke medije, jer u protivnom ne bismo mogli dobiti, a ni zadržati koncesiju za frekvenciju.

U prijevodu, to znači da Obiteljski radio Ivanić svakoga dana mora imati najmanje 2 sata 24 minute govornih emisija vlastite proizvodnje.

Emitirani program se snima 24/7, kako bi ga Vijeće za elektroničke medije moglo kontrolirati. Radijima koji ne ispunjavaju uvjete koncesije, VEM izriče kraće ili dulje zabrane emitiranja...

Prema detaljnom izračunu za **2018.**, **UDIO U INFORMATIVNOM PROGRAMU** za potrebe Grada i dviju općina i njihovih stanovnika, izračunato po naslovima, te broju i trajanju emisija, broju emitiranih vijesti i obavijesti, iznosi:

**- Grad Ivanić-Grad 40,9%** (2017. 41,50%; 2016. 37,84%)

**- Općina Križ 29,2%** (2017. 28,57%;2016. 29,47%)

**- Općina Kloštar Ivanić 29,9%** (2017. 29,93%;2016. 32,69%)

**POSLOVANJE U 2018. GODINI**

**U 2018. je Obiteljski radio Ivanić ostvario:**

**- ukupni prihod =999.219 kuna,**

**- ukupni rashod =995.115 kuna,**

**- dobit nakon oporezivanja (DNO) =2.104 kn.**

što je bilo na razini 2017. godine i u skladu s planom.

**Prihodi 2018.:**

**- od prodaje usluga/reklama........ 277.756 – 27,8%**

**- Općina Kloštar Ivanić................. 200.000 – 20%**

**- Općina Križ.................................. 240.000 – 24%**

**- Grad Ivanić-Grad......................... 250.000 – 25%**

**- ostali prihodi ................................ 31.463 – 3,2%**

Želim naglasiti da smo prihode od reklama tijekom 2018. u odnosu na 2017. povećali 45% zahvaljujući nešto povoljnijoj klimi na tržištu, ali prvenstveno angažmanu naše terenske agentice Anite Penava i tajnice Maje Okroša-Demeter. Time je za 5,5 postotnih poena povećan udio prihoda od reklama u odnosu na prihode od javnog informiranja iz proračuna suvlasnika - sa 22,24% na 27,8% (+87.487).

Od 2015., pa tako i u 2018. godini, poslovali smo bez većih stresova, zahvaljujući redovitoj suradnji i razumijevanju naših suvlasnika jedinica lokalne samouprave, kao i povećanim vlastitim prihodima.

Na kraju želim podsjetiti na dva postignuća iznad standarda svakodnevnog rutinskog rada:

U studenom 2018. je Hrvatska udruga radijskih nakladnika (HURIN) dodijelila Obiteljskom radiju Ivanić nagradu **“Zlatni miš”** za sadržaj i izgled web stranice,koju je na XI. Danima elektroničkih medija primio urednik stranice Siniša Klasić.

Urednici i voditelji glazbene emisije **Rock-meridijan** Milan Janeš, Franjo Đunđenac i Martina Janeš (vanjski suradnici) su u suradnji s Muzejom Ivanić-Grada od 7. do 24. studenoga 2018. pod pokroviteljstvom Obiteljskog radija Ivanić realizirali izložbu gramofonskih ploča, plakata, gramofona i drugih memorabilija pod naslovom “Vrijeme vinila”.

 Radojka Šporer, dir.i gl. i odg.ur.